SPALI ตั้งเป้าปี 59 รายได้โตกว่า 15% จากปีนี้ 2.2 หมื่นลบ.
SPALI ตั้งเป้าปี 59 รายได้โตกว่า 15% จากปีนี้ 2.2 หมื่นลบ.
12 ต.ค. 2558

นายประทีป ตั้งมติธรรม ประธานกรรมการบริหาร บริษัท ศุภาลัย จำกัด (มหาชน) หรือ SPALI เปิดเผยว่า บริษัทตั้งเป้ารายได้ปี 59 เติบโตไม่ต่ำ 15% จากปีนี้ที่คาดว่าจะมีรายได้ 2.2 หมื่นล้านบาท โดยจะมีการทยอยรับรู้รายได้จากยอดขายรอโอน(Backlog)ส่วนหนึ่งจากที่มีทั้งหมดราว 3.8 หมื่นล้านบาทในปัจจุบัน ซึ่งคาดว่าจะรับรู้เป็นรายได้ในครึ่งปีหลังนี้ราว 1.4 หมื่นล้านบาท
ขณะที่บริษัทมีแผนงานในเบื้องต้นที่จะเปิดตัวโครงการใหม่ในปีหน้าไม่ต่ำกว่า 28 โครงการ หรือไม่น้อยกว่าปีนี้ที่มีมูลค่ารวมกว่า 3.1 หมื่นล้านบาท โดยแผนงานปีหน้าจะเน้นการบุกตลาดใหม่ในต่างจังหวัด โดยเฉพาะจังหวัดที่บริษัทยังไม่เคยเข้าไปพัฒนาโครงการ เช่น นครศรีธรรมราช เป็นต้น
ส่วนมาตรการที่ภาครัฐกำลังเตรียมกระตุ้นภาคอสังหาริมทรัพย์ในเรื่องการช่วยเหลือผู้ซื้อ รวมถึงข้อเรียกร้องของภาคเอกชนในการลดค่าโอนและค่าจดจำนองนั้น นายประทีป มองว่า เป็นเรื่องที่ดีที่จะสามารถช่วยกระตุ้นเศรษฐกิจได้ และจะช่วยให้ภาคอสังหาริมทรัพย์เติบโตมากขึ้น แต่อย่างไรก็ตาม ขณะที่อยู่ระหว่างรอการพิจารณานโยบายจากภาครัฐทำให้ตลาดมีการชะลอตัว เนื่องจากผู้ซื้อรอคอยให้มาตรการจากรัฐออกมาอย่างชัดเจนก่อน